Mandatario di Deporte a ricibi e reconocemento di Proline Ambassador.
ORANJESTAD: Recientemente, Minister Endy Croes a atende e Proline Award Night di Proline Baseball Aruba. Manera ta conoci, den luna di november y december a tuma luga e di dos edicion di Proline Winter League. E weganan tabata hopi interesante y bon bishita. Na aña 2022, Proline Baseball Aruba a organisa su prome campeonato cu tabata consisti di 1 liga, esta Proline League. Na aña 2022, un total di 4 team a participa, entre otro, Panthers, Jaguars, Lions y Tigers. Ekipo di Tigers a titula campeon di e prome edicion di Winter League. E torneo a crece y na aña 2023, Proline a bin bek cu Proline League y a expande cu dos liga mas, esta Proline Prospects, consistiendo di 3 team di mucha entre 13-16 di edad y Proline Classico di e peloteronan di liga 40. Den e di dos edicion di Proline Winter League 2023 un total di 255 hungado a participa y a hunga 62 wega y un All Star Game. Durante e anochi di gala aki, a reconoce e hungadonan cu mas a destaca den e torneo di aña 2023. E nominadonan tabata parti den diferente categoria, entre otro, pitcher, catcher, prome base, segunda base, tercera base y prospecto.
Durante e ceremonia, Minister Endy Croes a hiba palabra unda cu el a felicita Proline Baseball Aruba pa organisa un exitoso y magnifico evento deportivo. Na final di e ceremonia, Minister Endy Croes a ser sorprendi cu e reconocemento Proline Ambassador y a ricibi un bunita renchi "champion ring" y bate "Hit and Run" como muestra di aprecio pa su sosten y apoyo cu semper el a brinda Proline Baseball. E ekiponan ganado di Proline Winter League 2023, den e categoria di Proline Prospect Warriors a conkista e titulo maximo. E ekipo di Falcons a resulta ganado di Proline League y Cobras ta ekipo ganado di Proline Classico.
Pa conclui, Minister Endy Croes a felicita Sr. Kevin James y e comision di Proline Baseball Aruba cu a organisa un exitoso campeonato y un tremendo Award Night. Alabes, mandatario di Deporte ta felicita tur nomidado- y ganado. Cu e deseo, disciplina, dedicacion y determacion boso a logra! Masha pabien!